b'\n_START_ARTICLE_\nGrad (grad)\n_START_SECTION_\nZgodovina\n_START_PARAGRAPH_\nGrad se omenja \xc5\xbee leta 1208, ko je tu stoloval grof Nikolaj Amadejec iz \xc5\xbdeleznega (1208-1269). Po izro\xc4\x8dilu bi naj za grad v nekem trenutku skrbel neki vite\xc5\xa1ki red, najbr\xc5\xbe templarji ali ivanovci. Ustno izro\xc4\x8dilo namre\xc4\x8d trdi, da so grad sezidali vitezi templarji, ampak listine, ki bi to potrdile, se niso ohranile.  Nato so bili lastniki \xc5\xa1e Omode in od 1365 Szechyi, ki so v 16. stoletju raz\xc5\xa1irjali protestantizem, za njim Batthyanyi in Szechenyi, med obema svetovnima vojnama pa je bil lastnik ohranjenega in z umetninami opremljenega gradu industrijalec Geza Hartner iz Murske Sobote. Med 2. svetovno vojno so bili v gradu nastanjeni sovjetski vojaki. Potem je bil dolgo opu\xc5\xa1\xc4\x8den in je propadal, sedaj pa ga temeljito obnavljajo.\n_START_SECTION_\nOblika gradu\n_START_PARAGRAPH_\nKon\xc4\x8dna oblika gradu je nastajala v ve\xc4\x8d fazah. Dele, ki so nastali v srednjem veku najdemo v severozahodnem delu notranjega dvori\xc5\xa1\xc4\x8da, ki pa je zasuto z zemljo. V \xc4\x8dasu gotika je nastal stanovanjski del. V srednjem veku bi naj nastali tudi kletni prostori in grajske je\xc4\x8de. V renesansi so sezidali dve stelski lini in visok obrambni stolp, ki ima 4 metre debele stene. Kon\xc4\x8dno podobo je grad dobil v 16. - 18. stoletju. Tako je nastal sklenjen obod poligonalnega tlorisa, ki ima nekje tri nadstropja ponekod pa dve. Notranja stran gradu je obdana z arkadnimi hodniki. Ob vzno\xc5\xbeju stopni\xc5\xa1\xc4\x8da na ju\xc5\xbeni strani stoji po\xc5\xa1kodovan kamniti kip z napisom Valentinus. Posebnost notranjega dvori\xc5\xa1\xc4\x8da je dvignjen zahodni del. V gradu so dali zgraditi tudi polkro\xc5\xbeno kapelo, v kateri je deloval Miklo\xc5\xa1 K\xc3\xbczmi\xc4\x8d, prvi prekmurski protestantski duhovnik.\n_START_SECTION_\nZanimivosti\n_START_PARAGRAPH_\nOkoli gradu se razteza park, zgrajen v angle\xc5\xa1kem stilu. V njem najdemo stare tulipanovce, ki so med najstarej\xc5\xa1imi v Sloveniji, rde\xc4\x8de bukve in hraste, sofore in druga drevesa, ki \xc5\xa1e danes lep\xc5\xa1ajo podobo parka._NEWLINE_Okoli gradu se spleta ve\xc4\x8d legend. Ena izmed njih je legenda o gra\xc5\xa1\xc4\x8daku, ki je \xc5\xbeelel krono lete\xc4\x8dega zmaja. Znana pa je tudi legenda o gra\xc5\xa1\xc4\x8dakovem sinu in vrtnarjevi h\xc4\x8deri, ki pa se ni kon\xc4\x8dala sre\xc4\x8dno. Kot pravi ustno izro\xc4\x8dilo, naj bi grad postavili templjarji._NEWLINE_Del prostorov je odprt za javnost. Na voljo je poro\xc4\x8dna dvorana, urejene so lon\xc4\x8darska, kova\xc5\xa1ka in kolarska delavnice ter nekaj etnolo\xc5\xa1kih zbirk. V gradu je manj\xc5\xa1a prodajalna spominkov.'